**BROJ RAČUNA POSLOVNIH SUBJEKATA I GRAĐANA KOD KREDITNIH INSTITUCIJA**

Krajem mjeseca listopada obilježen je Svjetski dan štednje kao sjećanje na Prvi međunarodni kongres štedioničara održan 31. listopada 1924. godine, u Milanu.

Jedinstveni registar računa, kojeg Financijska agencija vodi od 2002. godine, sadrži podatke o računima svih poslovnih subjekata i o računima građana.[[1]](#footnote-1) Od ukupnog broja građana u Republici Hrvatskoj, kojih je prema popisu iz 2011. godine 4 284 889[[2]](#footnote-2), njih 3 759 396 ima otvoren jedan ili više računa u hrvatskim kreditnim institucijama. Prema podacima iz Jedinstvenog registra računa, u hrvatskim kreditnim institucijama (bankama, štednim bankama i štedionicama), prema stanju od 31. listopada 2018. godine bilo je ukupno 10 926 267 otvorenih računa, što je u odnosu na isto razdoblje 2017. godine, manje za 2,5 %. Od ukupnog broja otvorenih računa, 7 793 527 računa odnosi se na transakcijske račune kojih je 0,75 % više u odnosu na prethodno razdoblje (tablica 1). Preostalih 3 132 740 računa odnosi se na štedne račune od kojih je 1 193 434 onih s oročenim novčanim sredstvima, 1 442 828 računa štednje po viđenju, 476 835 računa stambene štednje te 19 643 računa depozita u kreditnim unijama.

**Tablica 1. Vrste i broj otvorenih računa poslovnih subjekata i građana**

|  |  |  |  |
| --- | --- | --- | --- |
| **Vrsta računa** | **31.10.2017.** | **31.10.2018.** | **Indeks u %** |
| Transakcijski računi | 7.735.666 | 7.793.527 | 0,75 |
| Oročena novčana sredstva  | 1.272.884 | 1.193.434 | -6,24 |
| Štednja po viđenju  | 1.552.847 | 1.442.828 | -7,08 |
| Stambena štednja | 626.133 | 476.835 | -23,84 |
| Depozit u kreditnoj uniji | 19.117 | 19.643 | 2,75 |
| **Svi otvoreni računi** | **11.206.647** | **10.926.267** | **-2,50** |

 *Izvor: Fina, Jedinstveni registar računa*

Najveći zabilježeni pad broja otvorenih računa odnosi se na račune stambene štednje (23,84 %), dok je broj otvorenih računa štednje po viđenju manji za 7,08 %, a računa oročenih novčanih sredstava za 6,24 % (tablica 1).

***Grafikon 1. Vrsta i broj otvorenih računa u poslovnim bankama – podaci iz JRR-a na dan 31.10.2018. godine i usporedba s rezultatima na dan 31.10.2017. godine***

*Izvor: Fina, Jedinstveni registar računa*

*Informacija o tome je li poslovni subjekt u blokadi ili ne, dostupna je korištenjem usluge* [*FINA InfoBlokade*](http://www.fina.hr/Default.aspx?sec=1538) *slanjem SMS poruke na broj 818058, te korištenjem* [*WEB aplikacije JRR*](https://jrr.fina.hr/jrir/) *tj. uvidom u podatke o računima i statusu blokade poslovnih subjekata, koji se ažuriraju u* [*Jedinstvenom registru računa*](http://www.fina.hr/Default.aspx?sec=972) *kojega u skladu sa zakonskim propisima, od 2002. godine, vodi Financijska agencija.*

1. Podaci o računima građana u JRR-u se vode od 1. siječnja 2011. godine. [↑](#footnote-ref-1)
2. Izvor: Državni zavod za statistiku, <http://www.dzs.hr/> [↑](#footnote-ref-2)